Gedagte vir die dag: OorgaweFoto: pixabay.com Ek het van die hemel af gekom, nie om mý wil uit te voer nie, maar die wil van Hom wat My gestuur het. (Johannes 6:38) Die eerste persoon wat my bekendgestel het aan die konsep van oorgawe is Amy Carmichael, die Ierse sendeling in Indië. Amy is bekend vir haar werk onder kwesbare vroue en weeskinders wat dikwels tempelprostitute geword het, en het die Dohnavur Fellowship gestig. Die gebeurtenis wat my so diep geraak het, het tydens haar opleiding gebeur. Sy onthou iemand in hul groep was onregverdig en wou altyd domineer: Ek het eendag die “ek” in my warm gevoel opstaan, en baie duidelik – so duidelik dat ek jou die plek op die vloer van die kamer kon wys waar ek gestaan het toe ek dit hoor – het die woord gekom: “Sien dit as ’n geleentheid om te sterf.” Tot vandag toe is daardie woord vir my lewe en vryheid, soos dit vir baie ander ook is. Sien hierin, wat alles opwek wat jy die meeste wens nie opgewek moet word nie, ’n kans om aan jouself te sterf. Aanvaar dit bloot as dit – ’n kans om te sterf. (Uit Amy Carmichael of Dohnavur deur Frank L. Houghton.) Mag God ons help om in volle oorgawe aan Hom te leef: sy Naam ons passie, sy koninkryk ons visie en sy wil ons missie. Here, heers oor elke detail en dimensie van my lewe! Heers oor my besittings, my finansies, my persoonlike opinies, kinders en kleinkinders, my dagboek, my gesondheid, my verslawende gewoontes, my huis, my gemak, my drome. Here, neem ten volle besit van my lewe en heers in elke faset en aspek van my menswees. Amen